Agenția Județeană pentru Ocuparea Forței de Muncă Satu Mare a organizat azi, 17.05.2024, Bursa Generală a Locurilor de Muncă la Casa de Cultură a Sindicatelor.
Bursa Generală a Locurilor de Muncă este o măsură activă care se adresează în mod egal tuturor persoanelor înregistrate la agenție, șomeri indemnizați și neindemnizați, persoane în căutarea unui loc de muncă, pentru a avea acces la un loc de muncă.
La deschiderea bursei au participat reprezentanți ai Instituției Prefectului județul Satu Mare în persoana domnului prefect Tibil Ioan, subprefecții Pop Romeo Liviu și Altfatter Tamas Ferenc, director cancelarie prefect Iancu Radu, membrii Consiliului Consultativ al AJOFM Satu Mare, directori ai instituțiilor publice deconcentrate, precum și reprezentanți ai Inspectoratului Județean de Poliție Satu Mare, Inspectoratul de Jandarmi Județean Satu Mare, Penitenciarul Satu Mare, Inspectoratul pentru Situații de Urgență al județului Satu Mare, Centrul Militar Județean Satu Mare.
Au avut standuri speciale reprezentanții Inspectoratului Județean de Poliție, Inspectoratul pentru Situații de Urgență, Inspectoratul de Jandarmi Județean, Centrul Militar Județean, Penitenciarul Satu Mare, Direcția Generală de Asistență Socială, Universitatea de Vest ”Vasile Goldiș”, Universitatea Tehnică Cluj-Napoca extensia Satu Mare, și au prezentat informații despre activitățile ce le desfășoară respectiv oferta educațională.
De asemenea, în vederea sprijinirii persoanelor private de libertate în ceea ce privește ocuparea unui loc de muncă după eliberare, au fost prezenți 9 deținuți aflați în ultima perioadă de executare a pedepsei.
Agenția Județeană pentru Ocuparea Forței de Muncă Satu Mare, în colaborare cu Direcția Generală de Asistență Socială și Protecția Copilului, au amenajat un stand special pentru persoanele cu dizabilități pentru a fi informați despre ofertele de pe piața muncii și să interacționeze față în față cu angajatorii, să se informeze despre cerințele specifice ale locurilor de muncă disponibile.
Din cei 350 de agenți economici contactați, 42 de agenți economici au fost prezenți la bursă și au oferit 445 de locuri de muncă, din care 34 pentru studii superioare. Principalele domenii în care au fost oferite locuri de muncă sunt:
- INDUSTRIA PRELUCRĂTOARE: 205 LOCURI DE MUNCĂ, din care:
- Fabricarea articolelor de îmbrăcăminte: 34 locuri de muncă.
- Fabricarea produselor din cauciuc și mase plastice, industria construcțiilor metalice și a produselor din metal: 52 locuri de muncă.
- Fabricarea echipamentelor electrice, fabricarea autovehiculelor de transport rutier: 67 locuri de muncă.
- Fabricarea de mobilă și alte activități industriale n.c.a.: 52 de locuri de muncă.
- COMERȚ: 22 locuri de muncă (gestionar depozit, funcționar în activități comerciale, administrative și prețuri).
- CONSTRUCȚII: 3 locuri de muncă (zidar roșar tencuitor).
- Alte domenii: 215 locuri de muncă.
La bursă au participat 1100 de persoane în căutarea unui loc de muncă, dintre care selectate în vederea încadrării 360 persoane și au fost angajate 23 persoane în ziua bursei.
Standurile pentru formare profesională, informare și consilierea persoanelor aflate în căutarea unui loc de muncă prin rețeaua Eures au venit în întâmpinarea persoanelor cu diferite vulnerabilități, precum și persoane cu dizabilități, tineri NEET și alte categorii aflate în dificultate, pentru sprijin în vederea ocupării pe piața muncii.
Agenția Județeană pentru Ocuparea Forței de Muncă Satu Mare, a invitat și persoanele care nu sunt calificate, să se informeze și chiar să acceseze cursurile de calificare pentru a fi mai competitivi și pentru a-și crește șansele de angajare, respectiv pentru a cunoaște oferta de formare profesională pentru anul 2024.
S-a organizat și un stand special de Economie Socială unde s-au prezentat exemple de bune practici de către întreprinderea socială de inserție SC. Social Robotics Hub S.R.L. Prezentarea s-a numit – Inovație și Oportunitate: Joburile de Mâine în domeniul Roboticii și Programării. De asemenea au participat și Asociația Solidară Emmaus și Emmaus Integrare, având în vedere că luna mai este luna economiei sociale, unde au prezentat materiale executate de persoanele din grupul vulnerabil.
În cadrul Bursei s-a promovat platforma electronică de evidență a activităților casnice precum și lista activităților eligibile stabilite prin Legea nr.111/2022 privind reglementarea activității prestatorului casnic, modificată și completată prin OUG nr.38/2024.
În colaborare cu Inspectoratul Școlar Județean Satu Mare, la bursă au participat și elevi din clasele care urmează să-și finalizeze studiile pentru a fi informați despre oferta de locuri de muncă.
Considerăm că această bursă a fost utilă agenților economici participanți și persoanelor aflate în căutarea unui loc de muncă sau care doresc să-și schimbe locul de muncă.
AJOFM Satu Mare va răspunde cu promptitudine la orice solicitare a agenților economici de a organiza noi burse care să le permită acestora să-și găsească forța de muncă de care au nevoie.